b'\n_START_ARTICLE_\nKingisepp\n_START_SECTION_\nHistorie\n_START_PARAGRAPH_\nByen er f\xc3\xb8rst dokumenteret i 1384, da republikken Novgorod byggede en f\xc3\xa6stning mod svenskerne der. De kaldte den Jama eller Jamskij Gorodok efter en finsk stamme, der boede i omr\xc3\xa5det. F\xc3\xa6stningen stod imod belejringer af den Tyske Orden i 1395 og fra 1444 til 1448. I slutningen af den livlandske krig blev byen afst\xc3\xa5et til Sverige blot for at blive tilbagegivet tolv \xc3\xa5r senere, i 1595. Efter freden i Stolbova havnede den igen hos svenskerne, som beholdt Jama som navn p\xc3\xa5 byen._NEWLINE_I 1703 blev byen endelig erobret af russerne under den store nordiske krig efter f\xc3\xb8rst at have v\xc3\xa6ret holdt af russerne i en m\xc3\xa5ned sent i 1700. Russerne omd\xc3\xb8bte byen til Jamburg. Fem \xc3\xa5r senere tildelte Peter den store byen til Alexandr Mensjikov som hertug af Izjora. Bynavnet blev beholdt u\xc3\xa6ndret til 1922, da bolsjevikkerne opkaldte byen efter den estiske kommunistleder Viktor Kingissepp (byen m\xc3\xa5 ikke forveksles med den estiske by Kuressaare, som i sovjettiden hed Kingissepa).'